SKRIFTLIG FORESPØRGSEL E-2562/00

af Andre Brie (GUE/NGL) til Kommissionen

(28. juli 2000)

Om: Sexturisme og børneprostitution ved EU's ydre grænse til Tjekkiet

Under henvisning til en række alarmerende beretninger om en graverende stigning i sexturisme og børneprostitution ved den tysk-tjekkiske grænse og ligeledes under henvisning til betænkningen af Eva Klamt om iværksættelse af foranstaltninger til bekæmpelse af sexturisme og misbrug af børn (betænkning om Kommissionens meddelelse til Rådet, EP, Det Økonomiske og Sociale Udvalg og Regionsudvalget, KOM(1999) 262)

bedes Kommissionen besvare følgende spørgsmål:

1. Hvilke konkrete undersøgelser er der hidtil gennemført for at konstatere omfanget af sexturisme og børneprostitution ved den tysk-tjekkiske grænse?

2. Hvilke programmer eller projekter har EU iværksat for at informere offentligheden på begge sider af grænsen?

3. Hvilke konkrete projekter og initiativer støtter EU med henblik på at forbedre levevilkårene for prostituerede i grænseområdet (Tyskland Tjekkiet) og hindre udstødelse af disse personer?

4. Hvilke konkrete foranstaltninger er der planlagt hhv. gennemført til op- og udbygning af grænseoverskridende samarbejdsstrukturer på det sociale, medicinske og juridiske område f.eks. for at styrke sundhedsbevidstheden hos prostituerede samt deres kunder eller for at videreudvikle samarbejdet mellem de strafferetlige myndigheder og de politiske beslutningstagere?

5. Hvilke skridt er eller vil der blive taget for at tilskynde ansøgerlandet Tjekkiet til en mere aktiv indsats mod sexturisme, børneprostitution og menneskehandel?

Svar afgivet på Kommissionens vegne af António Vitorino

(13. oktober 2000)

Kommissionen deler til fulde det ærede medlems bekymring over problemet med børnesexturisme og børneprostitution ved Unionens grænse til Den Tjekkiske Republik. Kommissionen vil derfor fortsætte sine bestræbelser på at bistå organisationer, der hjælper ofre, og sine initiativer til bekæmpelse og forebyggelse af handel med mennesker og seksuelt misbrug af børn, herunder børnesexturisme og børnepornografi.

For det første bør nævnes programmet STOP, et udvekslings- og incitamentprogram til støtte for dem, der er ansvarlige for kampen mod handel med mennesker og det seksuelle misbrug af børn. Programmet har omfattet støtte til projekter med deltagelse af organisationer og politistyrker fra Den Tjekkiske Republik, for eksempel i 1999 om kapacitetsopbygning og udvikling af samarbejdsprogrammer til bekæmpelse af handelen med kvinder og piger mellem Tyskland, Den Tjekkiske Republik og Ukraine og om gennemførligheden af at oprette en operationel database med børnepornografiske billeder.

Siden vedtagelsen af STOP-programmet i 1996 har man mærket et stadig stigende engagement fra ansøgerlandenes side (44 % i gennemsnit). Inden udgangen af 2000 vil Kommissionen fremsætte et forslag til fornyelse af programmet, hvori der fortsat lægges vægt på ansøgerlandenes engagement i aktioner under programmet. Den Tjekkiske Republiks og Tysklands fortsatte deltagelse med fokus på børnesexturisme og børneprostitution vil blive hilst velkommen af Kommissionen.

Hvad angår politisamarbejdet, bør for det andet Europols mandat til at bekæmpe grænseoverskridende seksuelt misbrug fremhæves. Det medfører løbende arbejdsrelationer mellem medlemsstaternes forbindelsesofficerer, og det er ydermere klart, at samarbejdsaftaler med ansøgerlandene i fremtiden vil styrke dette samarbejde.

For det tredje bør nævnes Daphne-initiativet, der nu efterfølges af Daphne-programmet. Med Daphne tages der fat på den udbredte og stigende bekymring over vold mod kvinder og børn. Daphne-programmet er nu formelt åbent for organisatorer fra ansøgerlandene. I øjeblikket foregår der en bedømmelse af over 400 ansøgninger om samfinansiering.

For det fjerde skal opmærksomheden henledes på de lovgivningsforslag, som Kommissionen har under udarbejdelse vedrørende handel med mennesker og seksuelt misbrug af børn, med særligt henblik på børnepornografi på internettet. Disse forslag kommer til at indeholde adskillige elementer af betydning også for bekæmpelsen af børnesexturisme. Efter endelig vedtagelse vil rammeafgørelsen være en del af den lovgivning, der også skal gennemføres i ansøgerlandene.